KIRJALLINEN KYSYMYS E-3099/02

esittäjä(t): Alexandros Alavanos (GUE/NGL) komissiolle

(28. lokakuuta 2002)

Aihe: Aidsin aiheuttama kansanmurha köyhissä maissa, koska Bush haluaa amerikkalaisia kondomeja

Riippumaton tutkimusryhmä PAI (Population Active International) on pannut merkille Aidsin uhrien nopean lisääntymisen köyhissä kehitysmaissa ja Itä-Euroopan maissa ja katsoo, että osittain tämä leviäminen johtuu siitä, että kondomeista on suuri pula. Tämän ryhmän selonteon mukaan näissä maissa tarvittaisiin arviolta 8 miljardia kondomia vuosittain, mutta todellisuudessa niiden jakelumäärä ylsi 950 miljoonaan vuonna 2000 (kun vuonna 1990 vastaava luku oli 970 miljoonaa). Samanaikaisesti Aids vaatii maailmanlaajuisesti 14 000 uutta uhria päivittäin.

Yhdysvaltain Bushin johtama hallinto ensiksikin velvoittaa Yhdysvaltain kehitysyhteistyöviraston USAIDin ostamaan Buy American -kampanjan puitteissa amerikkalaisia kondomeja kaksinkertaisella hinnalla maailmanmarkkinahintaan nähden ja näin ollen puolta pienemmän määrän, ja toiseksi se on lakannut maksamasta osuuttaan YK:n väestörahastoon, joka on yksi maailman suurimmista kondomien toimittajasta köyhiin maihin. Kolmanneksi se on lakannut avustamasta niitä järjestöjä, jotka ovat tekemisissä perhesuunnittelun kanssa ja jakavat tietoa aborteista.

Millä tavoin komissio aikoo toimia hankinta- ja jakelujärjestelmien parantamiseksi siten, että näille väestöille toimitettaisiin kondomeja niiden alhaisimmilla myyntihinnoilla? Aikooko se rahoittaa kondomien jakelua köyhiin maihin, joissa ongelma on erityisen suuri? Mihin toimiin se aikoo ryhtyä Yhdysvaltain viranomaisten suuntaan?

Poul Nielsonin komission puolesta antama vastaus

(20. tammikuuta 2003)

Komissio on hyvin huolissaan HI-viruksen ja aidsin muodostamasta epidemiasta ja on samaa mieltä, että HI-viruksen ja aidsin vastaisten toimien tukemisen pitää olla etusijalla epidemian pahoin koettelemilla alueilla. Kondomien huono saatavuus on tärkeä syy siihen, miksi HI-viruksen leviämisen estämisessä on epäonnistuttu monissa kehitysmaissa.

Komissio on ilmoittanut tukevansa yhteisön kehitysavun sidonnaisuuden purkamista yhä suuremmassa määrin ja suosittaa, että kaikki avunantajat jatkaisivat ponnistelujaan sidonnaisuuden purkamiseksi vähitellen kokonaan täyden vastavuoroisuuden periaatteen mukaisesti. Näin voitaisiin varmistaa, että lääkkeitä ja muita terveyteen liittyviä tuotteita, kuten kondomeja, on saatavilla kehitysmaissa mahdollisimman edulliseen hintaan. Lääkkeitä ja muita lääkinnällisiä tuotteita koskevan yhteisön avun sidonnaisuudesta on jo luovuttu.

Päätös kondomien toimittamisen ja jakelun rahoittamisesta tietyssä maassa olisi tehtävä osana maakohtaista tukistrategiaa ja vastauksena kansallisten viranomaisten pyyntöön, ja nämä toimet olisi koordinoitava muiden kyseisessä maassa toimivien yhteistyökumppaneiden kanssa. Esimerkiksi Zimbabwessa yhteisö tukee keskeisten lääkkeiden toimittamista, Yhdistyneen kuningaskunnan kehitysyhteistyöosasto kondomien toimittamista ja Yhdysvaltain kehitysyhteistyövirasto (USAID) muiden lisääntymisterveyteen liittyvien tarvikkeiden toimittamista.

Monissa kehitysmaissa komission tuki terveyssektorille kanavoituu lähinnä makrotaloudellisena tukena tai tukena alakohtaisille ohjelmille. Näissä ohjelmissa vastaanottajamaa asettaa omat painopisteensä ja käyttää yhteisiä hankintamenettelyjä. Komissio käy vuoropuhelua kansallisten viranomaisten kanssa varojen käytön painopisteistä ja korostaa tarvittaessa kondomien hankkimista. Komissio on tietoinen, että pelkästään kondomien toimittaminen ei riitä estämään HI-viruksen/aidsin leviämistä, vaan sen on oltava osa toimenpidekokonaisuutta, johon kuuluu tiedotusta, koulutusta ja väestön valistamista sekä naisten että miesten.

Yhteisö tukee myös teknologian siirtämistä ja valmiuksien kehittämistä lääkkeiden ja muiden tarvikkeiden tuottamiseksi kehitysmaissa. Tätä varten komissio on edesauttanut keskusteluja Euroopan investointipankin rahoitustuen saamiseksi kondomien tuotannolle Etelä-Afrikassa.

HI-viruksen ja aidsin, tuberkuloosin ja malarian torjuntaa tukevasta maailmanlaajuisesta rahastosta on käytettävissä erityisvaroja HI-viruksen ja aidsin vastaisiin toimiin. Yhteisö on tämän maailmanlaajuisen rahaston johtokunnan jäsen ja käyttää vaikutusvaltaansa mahdollisimman hyvien hankintaehtojen turvaamiseksi kehitysmaille.

Komissio pitää valitettavana Yhdysvaltojen viranomaisten päätöstä keskeyttää maksunsa YK:n väestörahastolle (UNFPA) ja muille organisaatioille, jotka tukevat aborttia ja aborttineuvontaa (niin kutsuttu Mexico Cityn politiikka). Komissio on toistuvasti ja julkisesti kritisoinut tätä päätöstä ja ilmaissut huolensa sen seurauksista. Komissio on myös päättänyt lisätä rahoitustaan niille järjestöille, jotka kärsivät pahiten tästä Yhdysvaltojen päätöksestä. Komissio jatkaa puuttumista tähän asiaan ja Yhdysvaltojen avun sidonnaisuuteen sopivissa yhteyksissä kuten unionin ja Yhdysvaltojen välisissä kokouksissa, Taloudellisen yhteistyön ja kehityksen järjestössä (OECD) ja G8-maiden kokouksissa.